《送郭骙臣还河南兼柬孙钟元先生 其二》
明代·梁宪

我亦瞆聋人，僻处沧海滨。恨寡良师友，晨夕共讨论。

子生洛阳土，理学旧渊源。发子箧中书，斯道得真传。

置书三叹息，荒途谁更循。卓哉孙先生，颐养返蒙屯。

理数有通复，至人曳其轮。子归当善师，为予致殷勤。

作者简介：梁宪（一六二四—一六八三？），字绪仲。东莞人。明思宗崇祯间任推官。后栖隐罗浮。著有《梁无闷集》、《黄冠闷语》。事见民国张其淦《东莞诗录》卷二二。梁宪诗，以北京图书馆藏清初刻本《梁无闷集》为底本。